பாடம் 20
தேவன் ஆபிரகாமைச் சோதிக்கிறார்
நோக்கம்: தேவன் ஆபிரகாமின் விசுவாசத்தைச் சோதித்தார் என்பதையும், ஆபிரகாம் தேவனை நம்பியதால் தேவனுடைய ஆசீர்வாதத்தை நம்பியிருக்க முடிந்தது என்பதையும் பிள்ளைகளுக்குக் கற்பித்தல்.
வேத வாசிப்பு: ஆதியாகமம் 21:1-8; 22:1-19
மனப்பாட வசனம்: ஆதியாகமம் 15:6 – “அவன் கர்த்தரை விசுவாசித்தான், அது அவனுக்கு நீதியாக எண்ணப்பட்டது.”
பாடத்தை அளித்தல்
தொடக்கப் புள்ளி
பெற்றோர் தங்களை மிகக் கடினமான ஒன்றைச் செய்யச் சொன்னதுண்டா என்று பிள்ளைகளிடம் கேளுங்கள். ஆசிரியராகிய நீங்கள் செய்ய வேண்டியிருந்த மிகக் கடினமான ஒன்றை வகுப்பிடம் சொல்லுங்கள்.
இன்றைய போதனையின் முக்கிய குறிப்புகள்
1. தேவன் ஆபிரகாமிடம் மிகமிகக் கடினமான ஒன்றைக் கேட்டார். ஆபிரகாமுக்கும் சாராளுக்கும் ஒரே பிள்ளை, மகன் ஈசாக்கு. அவன் மிக விசேஷமானவன். சாராளும் ஆபிரகாமும் மிகவும் வயதானபோது, அவர்களுக்குக் குழந்தை பிறப்பது முடியாததுபோல் தோன்றிய நேரத்தில் அவன் பிறந்தான். படம் 18-ஐக் காட்டுங்கள். தனக்குக் குழந்தை பிறக்கும் என்று தேவனுடைய தூதன் சொன்னதைக் கேட்டு சாராள் நகைத்தது நினைவிருக்கிறதா? (18:10-12).
2. ஈசாக்கு சிறுவனாயிருந்தபோது, தேவன் ஆபிரகாமுக்கு விசேஷ கட்டளைகளைக் கொடுத்தார். ஈசாக்கைத் தமக்குப் பலியாகத் திரும்பத் தரும்படி தேவன் ஆபிரகாமிடம் கேட்டார். ஆபிரகாம் ஈசாக்கை மிகவும் நேசித்தான் (22:1-2).
3. ஆயத்தங்களையும், மூன்று நாள் பயணத்தையும், ஈசாக்கின் கேள்வியையும், தேவனை நம்பி ஆபிரகாம் சொன்ன பதிலையும் விவரியுங்கள் (22:3-8).
4. ஆபிரகாமும் ஈசாக்கும் சேர்ந்து பலிபீடத்தை ஆயத்தம் செய்தார்கள். படம் 20-ஐக் காட்டுங்கள். பிறகு ஆபிரகாம் ஈசாக்கைப் பலியிடத் தயாரானான் (22:9-10).
5. கடைசி நேரத்தில் தேவனுடைய தூதன் நிறுத்தும்படி ஆபிரகாமிடம் சொன்னார் (22:11-12). ஆபிரகாம் எல்லாவற்றுக்கும் மேலாக தேவனை நேசித்து நம்பினான்; அதனால்தான் தான் நேசித்த மகன் ஈசாக்கை தேவனிடம் ஒப்புக்கொடுக்க முடிந்தது.
6. பின்பு தேவனே அருளிய ஓர் ஆட்டைப் பலியிடும்படி தேவன் ஆபிரகாமுக்குக் கட்டளையிட்டார் (22:13-14).
7. ஆபிரகாம் தனக்கு தேவன்மேல் விசுவாசம் உண்டு என்று காட்டினான்; தம்மை நம்புகிறவர்களை தேவன் பெரிதும் ஆசீர்வதிக்கிறார் என்று தேவன் காட்டினார் (22:15-18).
8. பின்னர் ஆபிரகாம் தன் அன்பு மகன் தன்னோடே இருக்க வீடு திரும்பினான் (22:19).
மனப்பாட வசனத்தை மனதில் பதிய வையுங்கள்
கதைக்கு நம் பதில்
படம் 20-ஐ மீண்டும் காட்டுங்கள். தேவன் நம்மை மிகவும் நேசித்ததால், தம் ஒரே குமாரனாகிய இயேசு கிறிஸ்துவை நமக்காகப் பலியாகத் தந்தார். இயேசுவின் பெயர்களில் ஒன்று “தேவனுடைய ஆட்டுக்குட்டி”!
மனப்பாட வசனம் சொல்லும் ஆபிரகாம் செய்ததையே நாமும் செய்ய தேவன் விரும்புகிறார்: கர்த்தரை விசுவாசிக்க வேண்டும்.
